CELEX: 32013R1068
Language: et
Date: 2013-10-30 00:00:00
Title: Komisjoni määrus (EL) nr 1068/2013, 30. oktoober 2013 , millega muudetakse Euroopa Parlamendi ja nõukogu määruse (EÜ) nr 1333/2008 II lisa seoses difosfaatide (E 450), trifosfaatide (E 451) ja polüfosfaatide (E 452) kasutamisega soolvees säilitatava kala puhul  EMPs kohaldatav tekst

31.10.2013   
            
            
               ET
            
            
               Euroopa Liidu Teataja
            
            
               L 289/58
            
         KOMISJONI MÄÄRUS (EL) nr 1068/2013,
   30. oktoober 2013,
   millega muudetakse Euroopa Parlamendi ja nõukogu määruse (EÜ) nr 1333/2008 II lisa seoses difosfaatide (E 450), trifosfaatide (E 451) ja polüfosfaatide (E 452) kasutamisega soolvees säilitatava kala puhul
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1333/2008 toidu lisaainete kohta, (1) eriti selle artikli 10 lõiget 3 ja artikli 30 lõiget 5,
   ning arvestades järgmist:
   
               (1)
            
            
               Määruse (EÜ) nr 1333/2008 II lisas on sätestatud liidu loetelu toidus kasutada lubatud lisaainete kohta ja kõnealuste lisaainete kasutamise tingimused.
            
         
               (2)
            
            
               Seda loetelu võib muuta vastavalt menetlusele, millele on osutatud Euroopa Parlamendi ja nõukogu 16. detsembri 2008. aasta määruses (EÜ) nr 1331/2008, millega kehtestatakse toidu lisaainete, toiduensüümide ning toidu lõhna- ja maitseainete lubade andmise ühtne menetlus (2).
            
         
               (3)
            
            
               Vastavalt määruse (EÜ) nr 1331/2008 artikli 3 lõikele 1 võib Euroopa Liidu toidu lisaainete loetelu ajakohastada kas komisjoni algatusel või vastava taotluse saamisel.
            
         
               (4)
            
            
               19. juunil 2009 esitati taotlus lubada kasutada soolvees säilitatava kala puhul difosfaate (E 450), trifosfaate (E 451) ja polüfosfaate (E 452) ning see taotlus on tehtud kättesaadavaks ka liikmesriikidele.
            
         
               (5)
            
            
               Kala saab konserveerida ja säilitada lisades toorainele rohkesti soola. Soolamine on üheetapilisest tegevusest muutunud mitmeetapiliseks, hõlmates ka eelsoolamist, mis võimaldab lühendada sooldumisprotsessi ja tagab soola suhteliselt ühtlase jaotumise kala lihaskoes. Esmalt toimub kala eelsoolamine süstimise teel ja/või soolvees, kasutades ettenähtud soolasisaldusega soolalahust. Seejärel toimub kuivsoolamine (töötlemine), et saavutada lõpptoote soovitud soolasus.
            
         
               (6)
            
            
               Pika säilitusaja puhul on siiski võimalik, et lihaskoes sisalduva rasva tõttu kala oksüdeerub, mistõttu muutub kala värv ja maitse. Oksüdeerumist kiirendavad kala lihaskoes sisalduvad metalliioonid ja soola kasutamine kala töötlemisel. Soolatud kala kaitsmisel oksüdeerumise eest, on osutunud kõige tõhusamaks difosfaatide (E 450), trifosfaatide (E 451) ja polüfosfaatide (E 452) kasutamine, sest need moodustavad metalliioonidega keemilisi ühendeid. Enamus lisatud fosfaate ja soola eemaldatakse tarbimisele eelneva vees leotamise käigus. Fosfaatide kasutamine ei suurenda soolvees säilitatava toote veesisaldust. Soolatud kala, millel on säilinud algne värvus ja maitse on Hispaania, Itaalia ja Kreeka turgudel eriti nõutud.
            
         
               (7)
            
            
               Vastavalt Euroopa Parlamendi ja nõukogu 20. märtsi 2000. aasta direktiivi 2000/13/EÜ (õigusaktide ühtlustamise kohta liikmesriikides, mis on seotud toidu märgistamise, esitlemise ja reklaamiga) (3) artiklile 3 koostoimes artikli 6 lõikega 4 tuleb soolvees säilitatava kala puhul teha koostisosade loetelusse märge fosfaatide kasutamise kohta. Toidukäitlejad võivad tootele märkida ka selle, et polüfosfaate ei ole kasutatud.
            
         
               (8)
            
            
               Kuna enamik lisatud fosfaatidest eraldub vees leotamisel, on tarbija kokkupuude fosfaatidega minimaalne ega mõjuta tõenäoliselt inimeste tervist. Seetõttu on asjakohane lubada kasutada difosfaate (E 450), trifosfaate (E 451) ja polüfosfaate (E 452) kala säilitamisel soolvees.
            
         
               (9)
            
            
               Vastavalt määruse (EÜ) nr 1331/2008 artikli 3 lõikele 2 peab komisjon määruse (EÜ) nr 1333/2008 II lisas sätestatud Euroopa Liidu toidu lisaainete loetelu ajakohastamiseks küsima Euroopa Toiduohutusameti arvamust, välja arvatud juhul, kui kõnealune ajakohastamine tõenäoliselt ei mõjuta inimeste tervist. Kuna loa andmine difosfaatide (E 450), trifosfaatide (E 451) ja polüfosfaatide (E 452) kasutamiseks kala säilitamisel soolvees kujutab endast kõnealuse loetelu ajakohastamist, mis tõenäoliselt ei mõjuta inimeste tervist, puudub vajadus küsida Euroopa Toiduohutusameti arvamust.
            
         
               (10)
            
            
               Bacalhau ehk Portugali tursa tootmiseks on vaja märgsoolatud kala kuivatada. Polüfosfaatide kasutamine võib seda kuivatusprotsessi mõjutada. Lisaks võib see takistada bacalhaule iseloomuliku värvi ja maitse väljakujunemist. Seepärast ei soovi traditsioonilise bacalhau tootjad kasutada fosfaatidega töödeldud soolatud kala. Et võimaldada traditsioonilise bacalhau tootjatel kohaneda olukorraga, kus fosfaatidega töödeldud kala võib turule viia, tuleks ette näha üleminekuperiood. Selle aja jooksul võivad traditsioonilise bacalhau tootjad sõlmida tarnijatega lepinguid ning tutvuda analüüsimeetoditega, mida saab kasutada lisatud fosfaatide olemasolu kontrollimiseks kalades.
            
         
               (11)
            
            
               Selleks et täiendavalt hinnata märgsoolatud kala kättesaadavuse mõju bacalhau tootmisele, vaatleb komisjon kolme aasta jooksul polüfosfaatide kasutamist peamistes soolatud turska tootvates riikides.
            
         
               (12)
            
            
               Seega tuleks määruse (EÜ) nr 1333/2008 II lisa vastavalt muuta.
            
         
               (13)
            
            
               Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EÜ) nr 1333/2008 II lisa muudetakse vastavalt käesoleva määruse lisale.
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 30. oktoober 2013
      
         
            Komisjoni nimel
         
         
            president
         
         José Manuel BARROSO
      
   
   
      (1)  ELT L 354, 31.12.2008, lk 16.
   
      (2)  ELT L 354, 31.12.2008, lk 1.
   
      (3)  EÜT L 109, 6.5.2000, lk 29.
   
      LISA
      Määruse (EÜ) nr 1333/2008 II lisa E osas lisatakse toidugruppi 09.2 „Töödeldud kala ja kalatooted, sh molluskid ja vähilaadsed” pärast kirjet E 392 järgmised kirjed:
      
         
                      
                  
                  
                     „E 450
                  
                  
                     Difosfaadid
                  
                  
                     5 000
                  
                  
                     (4), (79)
                  
                  
                     Ainult soolatud kala sugukonnast Gadidae mis on eelsoolatud süstimise teel ja/või soolvees, kasutades soolalahust, mille soolasisaldus on vähemalt 18 %, ning millele järgneb sageli kuivsoolamine.
                  
                  
                     Kohaldamisaeg:
                     alates 31. detsembrist 2013
                  
               
                      
                  
                  
                     E 451
                  
                  
                     Trifosfaadid
                  
                  
                     5 000
                  
                  
                     (4), (79)
                  
                  
                     Ainult soolatud kala sugukonnast Gadidae mis on eelsoolatud süstimise teel ja/või soolvees, kasutades soolalahust, mille soolasisaldus on vähemalt 18 %, ning millele järgneb sageli kuivsoolamine.
                  
                  
                     Kohaldamisaeg:
                     alates 31. detsembrist 2013
                  
               
                      
                  
                  
                     E 452
                  
                  
                     Polüfosfaadid
                  
                  
                     5 000
                  
                  
                     (4), (79)
                  
                  
                     Ainult soolatud kala sugukonnast Gadidae mis on eelsoolatud süstimise teel ja/või soolvees, kasutades soolalahust, mille soolasisaldus on vähemalt 18 %, ning millele järgneb sageli kuivsoolamine.
                  
                  
                     Kohaldamisaeg:
                     alates 31. detsembrist 2013
                  
               
                      
                  
                  
                     
                                 (4):
                              
                              
                                 Piirnorm väljendatakse P2O5-na
                              
                           
               
                     
                                 (79):
                              
                              
                                 Piirnormi kohaldatakse eraldi või koos kasutatud E 451, E 452 ja E 450 suhtes kokku.”